Folketing
2013-11-08

Tak. Som sagt behandler vi her et lovforslag, som handler om en ændring i retsplejeloven om sikkerhed i retssale. Det er bl.a. en udmøntning af et forlig, som regeringen har indgået med en række partier, hvor Venstre ikke er et af de partier, der er med. Det ændrer nu ikke ved, at vi grundlæggende synes, det er et fornuftigt lovforslag, som vi her skal behandle. Vi har dog også nogle overvejelser og nogle ting, der skal undersøges og ses lidt nærmere på i udvalgsbehandlingen. Det, det bl.a. handler om, er jo, at man som følge af særlige rocker- og bandesager, der kræver megen fangetransport og et meget stort politiopbud til bevogtning af Københavns og Frederiksbergs byretter, laver en særligt sikret retssal i forbindelse med Københavns fængsler, helt konkret Vestre Fængsel, sådan at de tiltalte, som sidder varetægtsfængslet, ikke skal transporteres ind til midten af København til stor gene for københavnerne og med et politimæssigt meget, meget stort ressourceforbrug som konsekvens.